**singurătatea asta coboară pe draperi**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

i

(dumnezeu știe pe unde intră)

mă ascund sub canapea

și mă cred cerul înstelat

al vecinei de la demisol

singurătatea nu știe asta

pășește silențios

pe tocuri cui

până la mine în suflet

mă vrea

mă iubește

mă cere de bărbat

singurătatea mea e blondă

sau poate e numai vopsită

oricum nu-i spun nimic

fiindcă ea mi-a promis totul

doar adorm mângâind-o pe creștet

știu că mă va ucide în somn

dar deja am iertat-o